b'\n_START_ARTICLE_\nMaras (jengit)\n_START_PARAGRAPH_\nMaras (yksik\xc3\xb6ss\xc3\xa4 mara) tai marabuntas ovat Keski-Amerikan maissa olevia nuorista rikollisista koostuvia eritt\xc3\xa4in v\xc3\xa4kivaltaisia katujengej\xc3\xa4. La mara-jengit harjoittavat kerj\xc3\xa4\xc3\xa4mist\xc3\xa4, huumekauppaa, prostituutiota, sieppauksia, murtovarkauksia ja murhaavat ihmisi\xc3\xa4 joko ry\xc3\xb6st\xc3\xb6jen yhteydess\xc3\xa4 tai palkkamurhina. Jengil\xc3\xa4iset ovat 13-22-vuotiaita nuoria, mutta niit\xc3\xa4 ohjaa aikuisista koostuva johto. T\xc3\xa4ll\xc3\xb6in mara-jengit ovat osa j\xc3\xa4rjest\xc3\xa4ytynytt\xc3\xa4 rikollisuutta, kaupunkien katumafioita. Ihmiset pelk\xc3\xa4\xc3\xa4v\xc3\xa4t jengien tekemi\xc3\xa4 surmia. Jengit ovat Keski-Amerikassa k\xc3\xb6yhyytt\xc3\xa4kin pahempi ongelma, ja niiden katsotaan monesti saavan jalansijaa k\xc3\xb6yhyydest\xc3\xa4. Mara-jengej\xc3\xa4 on muun muassa Guatemalassa, El Salvadorissa ja Hondurasissa. Jengil\xc3\xa4isi\xc3\xa4 on Keski-Amerikassa satoja tuhansia. Niinp\xc3\xa4 Keski-Amerikan maissa onkin 2000-luvulla ollut k\xc3\xa4ynniss\xc3\xa4 er\xc3\xa4\xc3\xa4nlainen sis\xc3\xa4llissota jengej\xc3\xa4 vastaan, jossa viranomaisten otteet jengej\xc3\xa4 vastaan ovat jyrkentyneet, koventuneet ja muuttuneet osin laittomiksikin. Jengeihin kuuluminen saatetaan kriminalisoida. Jotkut yksityiset avustusj\xc3\xa4rjest\xc3\xb6t yritt\xc3\xa4v\xc3\xa4t sopeuttaa jengil\xc3\xa4isi\xc3\xa4 normaaliin el\xc3\xa4m\xc3\xa4\xc3\xa4n. Viranomaiset ovat k\xc3\xa4ytt\xc3\xa4neet erilaisia julkisia ja salaisia kovia keinoja kuten armeijaa ja kuolemanpartioita rikollisjengien kitkemiseksi.\n_START_SECTION_\nMarojen synty\n_START_PARAGRAPH_\nLa Mara-nimell\xc3\xa4 kutsuttujen latinalaisamerikkalaistaustaisten jengien alkuper\xc3\xa4 on El Salvadorin sis\xc3\xa4llissotaa paenneiden Los Angelesiin muuttaneiden Keski-Amerikan siirtolaisten keskuudessa. Ensmm\xc3\xa4inen mara, Mara Salvatrucha syntyi aluksi korttelin puolustamiseksi, sitten se muuttui rikolliseksi eli Mara 13._NEWLINE_Los Angelesissa syntyi my\xc3\xb6s edellisen kilpailija Mara 18. Yhdysvaltain hallitus alkoi karkottaa rikollisiksi tiedettyj\xc3\xa4 marojen j\xc3\xa4seni\xc3\xa4 kotimaihinsa 1980-luvun alussa, ja niin mara-ongelma tuli Keski-Amerikaan ja levisi siell\xc3\xa4 r\xc3\xa4j\xc3\xa4hdysma\xc3\xa4isesti. Mara-jengeihn liittymisen syyn\xc3\xa4 pidet\xc3\xa4\xc3\xa4n monesti suurkaupunkien k\xc3\xb6yhyytt\xc3\xa4. Toisaalta jengit laajentavat j\xc3\xa4senpohjaansa painostamalla ja pakottamalla koululaisia liittym\xc3\xa4\xc3\xa4n niihin. Jengeill\xc3\xa4 on paikalliset, alueelliset ja valtakunnalliset p\xc3\xa4\xc3\xa4llik\xc3\xb6t. Mara Salvatrucha on levinnyt Yhdysvaltoihin ja Espanjaan asti.\n_START_SECTION_\nHondurasin sota rikollisuutta vastaan\n_START_PARAGRAPH_\nHondurasissa on mara-jengeihin kuuluvia ja heiksi ep\xc3\xa4iltyj\xc3\xa4 kidutettu ja surmattu. Poliisi on v\xc3\xa4itt\xc3\xa4nyt osaa jengil\xc3\xa4isiin ja heiksi ep\xc3\xa4iltyihin kohdistamaansa avointa v\xc3\xa4kivaltaa jengitappelujen aiheuttamaksi. Vankiloissa on surmattu jengil\xc3\xa4isi\xc3\xa4. Viranomaisten ep\xc3\xa4ill\xc3\xa4\xc3\xa4n my\xc3\xb6s hy\xc3\xb6kk\xc3\xa4\xc3\xa4v\xc3\xa4n lain ulkopuolella peitetysti jengej\xc3\xa4 vastaan. He k\xc3\xa4ytt\xc3\xa4v\xc3\xa4t jengisotia hyv\xc3\xa4kseen eliminoidakseen rikolliset pois._NEWLINE_Ilman hallituksen virallista lupaa toimii kuolemanpartioita, joiden yll\xc3\xa4pit\xc3\xa4ji\xc3\xa4 ei tiedet\xc3\xa4. Niiden ep\xc3\xa4ill\xc3\xa4\xc3\xa4n olevan kytk\xc3\xb6ksiss\xc3\xa4 maan poliisiin._NEWLINE_Hallitus ei ole suoraan tuominnut kuolemanpartioiden toimintaa, koska vuonna 2001 valittu presidentti Ricardo Maduro vaatii jengirikollisuuden suhteen nollatoleranssia ja on aloittanut sodan rikollisuutta vastaan. Osin t\xc3\xa4m\xc3\xa4 johtunee siit\xc3\xa4, ett\xc3\xa4 Maduro menetti vuonna 2000 poikansa jengil\xc3\xa4isten kidnappausyrityksess\xc3\xa4.'